               EUROPSKA KOMISIJA
            Bruxelles, 1.8.2018.
            COM(2018) 567 final
            2018/0298(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EU) br. 391/2009 s obzirom na povlačenje Ujedinjene Kraljevine iz Unije
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji. To znači da će se, osim u slučaju da se ratificiranim sporazumom o povlačenju utvrdi drugi datum, cjelokupno primarno i sekundarno zakonodavstvo Unije prestati primjenjivati na Ujedinjenu Kraljevinu od 30. ožujka 2019. („datum povlačenja”). Tada će Ujedinjena Kraljevina postati treća zemlja.

               Podložno bilo kojim prijelaznim aranžmanima iz sporazuma o povlačenju, pravo EU-a o pomorskom prometu više se neće primjenjivati na Ujedinjenu Kraljevinu. Jedno od područja prava Unije na koje bi to utjecalo jest priznavanje na razini Unije organizacija koje obavljaju pregled i nadzor brodova koji plove pod zastavom država članica („priznate organizacije”).

               Posebno se člankom 8. stavkom 1. Uredbe (EZ) br. 391/2009
                  1
                („Uredba”) zahtijeva da organizacije koje je Komisija priznala na razini EU-a kao organizacije koje obavljaju pregled i nadzor brodova („priznate organizacije”) Komisija najmanje svake dvije godine ocijeni, zajedno s državom članicom koja je podnijela početni zahtjev za priznavanje organizacije. Organizacije koje su prvotno priznale odgovarajuće države članice u skladu s prethodnim zakonodavstvom i koje trenutačno uživaju priznanje EU-a u skladu s člankom 15. stavkom 1. Uredbe trebalo bi ocjenjivati na isti način. Kao rezultat, država članica koja je prvotno priznala te organizacije iz članka 15. stavka 1. trebala bi se smatrati „sponzorskom” državom članicom koja sudjeluje u ocjenjivanju Komisije u skladu s člankom 8. stavkom 1. Uredbe.

               Nadalje, iz članaka 7. i 8. Uredbe proizlazi da, kako bi se nastavilo s uživanjem priznanja EUa, priznate organizacije moraju nastaviti ispunjavati zahtjeve i minimalna mjerila utvrđena u Prilogu I. Uredbi. To se provjerava u okviru kontinuiranog ponovnog ocjenjivanja koje provode Komisija i „sponzorska” država članica u skladu s člankom 8. stavkom 1.

               Od svojeg povlačenja Ujedinjena Kraljevina više neće moći sudjelovati u ocjenjivanjima koja se provode na temelju članka 8. stavka 1. Uredbe onih organizacija za koje Ujedinjena Kraljevina djeluje kao „sponzorska”država članica. Stoga bi se nastavak valjanosti priznanja za te organizacije na razini EU-a mogao dovesti u pitanje, a postojeće odredbe Uredbe ne bi bile dovoljne da se ta valjanost pojasni s dovoljnom pravnom sigurnošću.

               Potencijalni bi gubitak priznanja EU-u za organizacije zbog povlačenja Ujedinjene Kraljevine mogao imati negativne posljedice na konkurentnost i privlačnost zastava država članica EU-27 koje su ovlastile te priznate organizacije da djeluju u njihovo ime u svrhu obavljanja zakonskih pregleda, nadzora i certifikacija brodova. Priznate organizacije na koje se to odnosi trenutačno imaju sporazume o ovlaštenju s većinom država članica EU-27 koje, nakon povlačenja Ujedinjene Kraljevine, ne bi mogle angažirati te priznate organizacije za svoju flotu koja plovi pod njihovom zastavom. Istodobno bi se vlasnici brodova koji angažiraju te organizacije i za potrebe klasifikacije suočili s dvojbom: promijeniti zastavu svojih brodova i prijeći na zastavu države koje nije članica EU-a, ili riskirati prekid postojećih privatnih ugovora o klasifikaciji svojih brodova s odgovarajućim organizacijama.

               Ovim se Prijedlogom nastoji povećati pravna sigurnost, osigurati kontinuitet poslovanja za obuhvaćene vlasnike brodova i zadržati konkurentnost zastava država članica EU-27.

               •Dosljednost s postojećim odredbama politike u određenom području

                  Ovaj je Prijedlog potreban zbog povlačenja Ujedinjene Kraljevine iz Unije, a njegovo je područje primjene ograničeno na pronalaženje rješenja za relevantne posljedice. Glavni ciljevi politike Uredbe ostaju nepromijenjeni.

               •Dosljednost u odnosu na druge politike Unije

                  Prijedlog je potpuno u skladu s mandatom Vijeća za pregovore s Ujedinjenom Kraljevinom o njezinu povlačenju iz Unije.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Prijedlog se temelji na članku 100. stavku 2. UFEU-a.

               •Supsidijarnost (za neisključivu nadležnost)

                  Budući da bi se predloženim aktom izmijenio sadržaj postojećeg akta Unije, to bi se moglo postići samo djelovanjem na razini Unije.

               •Proporcionalnost

                  Prijedlog se smatra proporcionalnim jer se njime osigurava potrebna pravna promjena te istodobno ne prelazi ono što je potrebno za postizanje cilja uklanjanja pravne nesigurnosti nastale zbog povlačenja Ujedinjene Kraljevine iz Unije. Njime se predviđaju potrebne pravne izmjene kako bi se zaštitila konkurentnost zastava država članica EU-27.

               •Odabir instrumenta

                  Budući da se aktom izmjenjuje Uredba Europskog parlamenta i Vijeća, predložena izmjena jedini je odgovarajući oblik.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

                  Nije primjenjivo.

               •Savjetovanja s dionicima

                  U obavijesti Komisije o pomorskom prometu
                     2
                   zainteresiranim je dionicima skrenuta pozornost na probleme u pogledu postupka ponovnog ocjenjivanja povezanog s povlačenjem Ujedinjene Kraljevine iz Unije.

                  Predmetni dionici i države članice imali su priliku da u razdoblju od dva tjedna daju povratne informacije o predloženoj inicijativi na portalu Europske komisije za bolju regulativu („Iznesite svoje mišljenje”).

                  Tijekom razdoblja davanja povratnih informacija od 28. lipnja do 12. srpnja 2018. jedan je dionik dostavio primjedbe. Općenito je uvažena namjera da se s pomoću predložene inicijative stvori veća pravna sigurnost i jasnoća te održi konkurentnost brodovlasnika iz država članica EU-27. Povratne informacije uzele su se u obzir kao relevantne pri sastavljanju prijedloga.

               •Prikupljanje i primjena stručnih znanja

                  Od dionika i država članica te od Europske agencije za pomorsku sigurnost prikupljene su povratne informacije i tehnička stručnost. Prijedlog je poduprla i pravna analiza posljedica povlačenja Ujedinjene Kraljevine u području politike priznatih organizacija.

               •Procjena učinka

                  U skladu sa Smjernicama za bolju regulativu, nije potrebna procjena učinka jer se ne očekuje da će predviđena mjera imati znatan učinak i nema drugih bitno različitih političkih mogućnosti osim one koja je predložena.

               •Temeljna prava

                  Ovim se Prijedlogom ne utječe na zaštitu temeljnih prava.

               4.UTJECAJ NA PRORAČUN

                  Nije primjenjivo.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  Kako bi se ocijenilo je li se trenutačnom inicijativom postigao prethodno navedeni cilj bez stvaranja neželjenih posljedica za tržišno natjecanje, u članak 2. Prijedloga uvedena je klauzula o preispitivanju.

               •Detaljno obrazloženje posebnih odredbi prijedloga

                  Cilj je Prijedloga ukloniti pravnu nesigurnost nastalu zbog povlačenja Ujedinjene Kraljevine u pogledu nastavka valjanosti priznanja za organizacije za koje Ujedinjena Kraljevina djeluje kao „sponzorska” država članica koja sudjeluje u ocjenjivanju Komisije. Time bi se omogućio nastavak postojećih aranžmana između tih organizacija i država članica EU-27 koje su potpisale sporazume o ovlaštenju, čime bi te organizacije mogle u ime država članica provoditi preglede i nadzore brodova, te bi se postigla neprekinuta sigurnost.

                  Predloženom zakonodavnom mjerom izmijenio bi se članak 8. stavak 1. Uredbe tako da se trenutačni zahtjev, prema kojem samo „sponzorska” država članica sudjeluje u redovitom postupku ocjenjivanja koji provodi Komisija, zamijeni uvođenjem sudjelovanja bilo koje države članice koja je ovlastila jednu od priznatih organizacija. To bi omogućilo da Komisija provodi ocjenjivanje zajedno s bilo kojom državom članicom koja je ovlastila priznatu organizaciju da djeluje u njezino ime za potrebe članka 3. stavka 2. Direktive 2009/15/EZ
                     3
                  , a ne samo sa „sponzorskom”državom članicom.

                  Prethodno navedeno rješenje odabrano je kao najdjelotvorniji i najučinkovitiji način uklanjanja pravne nesigurnosti nastale u području priznatih organizacija zbog povlačenja Ujedinjene Kraljevine. Predloženim bi se aktom na nediskriminirajući način uklonila ta pravna nesigurnost za države članice u čije ime djeluju ovlaštene priznate organizacije.

                  Osim toga, Prijedlogom se ispunjuje cilj zaštite kontinuiteta poslovanja i konkurentnosti zastava država članica EU-27 koje surađuju s obuhvaćenim organizacijama.

                  Uredbom bi se samo trebale ukloniti potencijalne štetne posljedice na zastave 27 država članica koje je uzrokovalo ili do kojih je dovelo povlačenje Ujedinjene Kraljevine iz Unije. Komisija bi trebala izvijestiti o njezinim učincima nakon odgovarajućeg/dostatnog razdoblja primjene, posebno s ciljem utvrđivanja bilo kakvih posljedica koje bi mogle biti izvan područja primjene ove Uredbe.

               2018/0298 (COD)

               Prijedlog

               UREDBE EUROPSKOG PARLAMENTA I VIJEĆA

               o izmjeni Uredbe (EU) br. 391/2009 s obzirom na povlačenje Ujedinjene Kraljevine iz Unije

               (Tekst značajan za EGP)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 100. stavak 2.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  4
               ,

               uzimajući u obzir mišljenje Odbora regija
                  5
               ,

               u skladu s redovnim zakonodavnim postupkom,

               budući da:

               (1)Ujedinjena Kraljevina obavijestila je 29. ožujka 2017. Europsko vijeće o namjeri povlačenja iz Unije na temelju članka 50. Ugovora o Europskoj uniji. Stoga, ako u sporazumu o povlačenju nije utvrđen drugi datum ili ako Europsko vijeće, u sporazumu s Ujedinjenom Kraljevinom, jednoglasno ne utvrdi drugi datum, pravo Unije prestat će se primjenjivati na Ujedinjenu Kraljevinu od 30. ožujka 2019. Tada će Ujedinjena Kraljevina postati treća zemlja.

               (2)Uredba (EZ) br. 391/2009
                  6
                i Direktiva br. 2009/15/EZ Europskog parlamenta i Vijeća
                  7
                zajedno čine regulatorni okvir za aktivnosti priznatih organizacija za pregled, nadzor i certifikaciju brodova.

               (3)U skladu s člankom 8. stavkom 1. Uredbe (EZ) br. 391/2009 zahtijeva se da organizacije koje je Komisija priznala na razini Unije kao organizacije koje obavljaju pregled i nadzor brodova („priznate organizacije”) Komisija redovito, najmanje svake dvije godine, ocjenjuje zajedno s državom članicom koja je podnijela odgovarajući zahtjev za priznavanje organizacije.

               (4)U svrhu jednakog postupanja, organizacije koje je prvotno priznala odgovarajuća država članica u skladu s Direktivom Vijeća 94/57/EZ
                  8
                i trenutačno uživaju priznanje Unije u skladu s člankom 15. stavkom 1. Uredbe (EZ) br. 391/2009 Komisija bi trebala ocjenjivati zajedno s državom članicom koja je prvotno priznala te organizacije.

               (5)U skladu s člancima 7. i 8. Uredbe (EZ) br. 391/2009 priznate organizacije moraju nastaviti ispunjavati zahtjeve i minimalna mjerila utvrđena u Prilogu I. toj uredbi kako bi nastavile uživati priznanje Unije. To se provjerava u okviru kontinuiranog ocjenjivanja koje provodi Komisija zajedno s odgovarajućom državom članicom, u skladu s člankom 8. stavkom 1. Uredbe (EZ) br. 391/2009. Stoga redovito ocjenjivanje ima važnu ulogu u nastavku priznavanja organizacija.

               (6)Nakon povlačenja iz Unije, Ujedinjena Kraljevina više neće moći sudjelovati u ocjenjivanjima koja se provode na temelju članka 8. stavka 1. Uredbe (EZ) br. 391/2009.

               (7)Priznate organizacije koje je prvotno priznala Ujedinjena Kraljevina trenutačno uživaju priznanje Unije te su ih druge države članice ovlastile za obavljanje dužnosti povezanih s pregledom, nadzorom i certifikacijom brodova u skladu s člankom 3. stavkom 2. Direktive 2009/15/EZ. Stoga je potrebno izmijeniti članak 8. stavak 1. Uredbe (EZ) br. 391/2009 kako bi se osiguralo da te organizacije nastave podlijegati ocjenjivanju u skladu sa zahtjevima te odredbe.

               (8)Treba uzeti u obzir i obveze praćenja i nadzora koje države članice trenutačno moraju ispuniti u skladu s člankom 9. Direktive 2009/15/EZ. U tom bi pogledu ocjenjivanje priznatih organizacija u skladu s Uredbom (EZ) br. 391/2009 Komisija trebala provoditi zajedno s državom članicom ili državama članicama koje su ovlastile tu priznatu organizaciju u skladu s člankom 3. stavkom 2. Direktive 2009/15/EZ.

               (9)Ova bi se Uredba trebala primjenjivati od sljedećeg dana od dana kada se pravo Unije, konkretno Uredba (EU) br. 391/2009, prestane primjenjivati na Ujedinjenu Kraljevinu,

               DONIJELI SU OVU UREDBU:

               Članak 1.

               U članku 8. Uredbe (EZ) br. 391/2009 stavak 1. zamjenjuje se sljedećim:

               „1. Komisija ocjenjuje sve priznate organizacije redovito, a najmanje svake dvije godine, zajedno s državom članicom koja ih je ovlastila ili državama članicama koje su ih ovlastile u skladu s člankom 3. stavkom 2. Direktive 2009/15/EZ, kako bi provjerila ispunjavaju li obveze iz ove Uredbe i minimalna mjerila utvrđena u Prilogu I. Ocjena je ograničena na one djelatnosti priznatih organizacija koje spadaju u područje primjene ove Uredbe.”

               Članak 2.

               Komisija izvješćuje Europski parlament i Vijeće o učincima ove Uredbe najkasnije tri godine nakon datuma početka njezine primjene.

               Članak 3.

               Ova Uredba stupa na snagu dvadesetog dana od dana objave u Službenom listu Europske unije.

               Primjenjuje se od sljedećeg dana od dana kada se pravo Unije prestane primjenjivati na Ujedinjenu Kraljevinu.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        Uredba (EZ) br. 391/2009 Europskog parlamenta i Vijeća od 23. travnja 2009. o zajedničkim pravilima i normama za organizacije koje obavljaju pregled i nadzor brodova (SL L 131, 28.5.2009., str. 11.).

                     (2)

                        „Obavijest dionicima – Povlačenje Ujedinjene Kraljevine i pravila EU-a u području pomorskog prometa”,
                  https://ec.europa.eu/transport/sites/transport/files/legislation/brexit-notice-to-stakeholders-maritime-transport.pdf

                     (3)

                        Direktiva br. 2009/15/EZ Europskog parlamenta i Vijeća od 23. travnja 2009. o zajedničkim pravilima i normama za organizacije koje obavljaju pregled i nadzor brodova te za odgovarajuće aktivnosti pomorskih uprava (SL L 131, 2009., str. 47.).

                     (4)

                        SL C , , str. .

                     (5)

                        SL C , , str. .

                     (6)

                        Uredba (EZ) br. 391/2009 Europskog parlamenta i Vijeća od 23. travnja 2009. o zajedničkim pravilima i normama za organizacije koje obavljaju pregled i nadzor brodova (SL L 131, 28.5.2009., str. 11.).

                     (7)

                        Direktiva br. 2009/15/EZ Europskog parlamenta i Vijeća od 23. travnja 2009. o zajedničkim pravilima i normama za organizacije koje obavljaju pregled i nadzor brodova te za odgovarajuće aktivnosti pomorskih uprava (SL L 131, 2009., str. 47.).

                     (8)

                        Direktiva Vijeća 94/57/EZ od 22. studenoga 1994. o zajedničkim pravilima i normama organizacije za pregled i nadzor brodova te odgovarajuće djelatnosti pomorskih uprava (SL L 319, 12.12.1994., str. 20.).


               EUROPSKA KOMISIJA
            Bruxelles, 8.10.2018.
            COM(2018) 679 final
            2018/0350(NLE)
            Prijedlog
            UREDBE VIJEĆA
            o raspodjeli ribolovnih mogućnosti u okviru Sporazuma o partnerstvu u održivom ribarstvu između Europske unije i Kraljevine Maroka i Protokola o njegovoj provedbi

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Sporazum o partnerstvu u ribarstvu između Europske zajednice i Kraljevine Maroka stupio je na snagu 28. veljače 2007.
                  1
               . Zadnji protokol o provedbi tog Sporazuma
                  2
               , koji je stupio na snagu 15. srpnja 2014., prestao je važiti 14. srpnja 2018. Općenito, postojeći Sporazum o partnerstvu sklapa se u okviru odnosa između Unije i Maroka, koji su uređeni Euro-mediteranskim sporazumom o pridruživanju od 26. veljače 1996. između Europskih zajednica i njihovih država članica, s jedne strane, i Kraljevine Maroka, s druge strane
                  3
               , koji je stupio na snagu 2000. Cilj je sporazuma osigurati dobro upravljanje i trajnost ribolovnih resursa s ekološkog, gospodarskog i društvenog stajališta.

               Na temelju pregovaračkih smjernica koje je donijelo Vijeće
                  4
                Komisija je provela pregovore s vladom Maroka radi izmjene Sporazuma o partnerstvu u ribarstvu između Europske zajednice i Kraljevine Maroka i dogovaranja novog Protokola o provedbi tog Sporazuma.

               Tim smjernicama i tekstovima koji iz njih proizlaze uzima se u potpunosti u obzir presuda Suda Europske unije od 27. veljače 2018. u predmetu C-266/16
                  5
                u kojoj je presuđeno da se Sporazum o ribarstvu i njegov Protokol ne primjenjuju na vode uz područje Zapadne Sahare. S obzirom na obrazloženje presude Suda i u skladu sa željom obiju stranaka pregovorima je ipak obuhvaćeno to područje i vode uz to područje iz njihova Sporazuma o partnerstvu u ribarstvu, i to iz više razloga. Kao prvo, s gospodarskog stajališta važno je da flota Unije obavlja ribolovne aktivnosti, među ostalim i u tim vodama, u zakonski sigurnom okviru, s jasno određenim geografskim područjem primjene. Zatim, predviđeno je da to područje i njegovo stanovništvo imaju gospodarske i socijalne koristi od Sporazuma, razmjerno njihovim ribolovnim aktivnostima, konkretno u području prekrcavanja ulova koje obavlja flota EU-a, zapošljavanja pomoraca, ulaganja i drugih mjera potpore sektoru koje je moguće ostvariti financijskim doprinosom predviđenim Protokolom uz Sporazum o ribarstvu. Uz to, valja istaknuti da je Kraljevina Maroko, koja upravlja tim područjem (barem njegovim najvećim dijelom) jedino tijelo s kojim se takav sporazum može sklopiti s obzirom na to da nijedno drugo tijelo ne bi moglo jamčiti održivost iskorištavanja tih resursa i upravljanje i praćenje sredstava sektorske potpore od kojih bi trebalo imati koristi područje Zapadne Sahare i njegovo stanovništvo.

               Nadalje, novi Sporazum i novi Protokol predlažu se uz potpuno poštovanje međunarodnog prava i prava Unije. Unija kontinuirano iskazuje svoju predanost rješavanju spora u pogledu Zapadne Sahare i podupire djelovanja Glavnog tajnika Ujedinjenih naroda i njegova osobnog izaslanika usmjerena pružanju pomoći strankama u sporu za postizanje političkog rješenja koje će biti pravedno, trajno i obostrano prihvatljivo. Stoga se u razmjeni pisama priloženoj ovom Prijedlogu iznosi stajalište Unije u pogledu Zapadne Sahare.

               Tekstovi o kojima su pregovarači postigli sporazum nakon nekoliko rundi pregovora jesu: sami Sporazum, kojim se osniva partnerstvo u održivom ribarstvu između Europske unije i Kraljevine Maroka („Sporazum o ribarstvu”) i kojim se zamjenjuje sporazum iz 2007., novi Protokol o provedbi, Prilog i njegovi Dodaci te razmjena pisama. Ti su tekstovi parafirani 24. srpnja 2018.

               Protokolom je obuhvaćeno razdoblje od četiri godine počevši od datuma njegove primjene, kako je utvrđen u članku 16. Protokola. Novim Sporazumom o ribarstvu stavlja se izvan snage Sporazum o partnerstvu u ribarstvu između Europske zajednice i Kraljevine Maroka koji je stupio na snagu 28. veljače 2007. Njime se predviđa mogućnost privremene primjene prije njegova sklapanja; međutim ne smatra se nužnim tu privremenu primjenu obuhvatiti Prijedlogom. Cilj je novog Sporazuma obuhvatiti načela iz reforme iz 2009.: dobro upravljanje ribarstvom i održivost, poštovanje ljudskih prava, transparentnost i nediskriminacija. Izmjena Sporazuma nužna je i radi prilagodbe presudi Suda od 27. veljače 2018. i pružanja pravne osnove za primjenu Sporazuma na vode uz područje Zapadne Sahare.

               U skladu s pregovaračkim smjernicama, Sporazumom o ribarstvu osiguravaju se jamstva za pravednu geografsku raspodjelu socioekonomskih koristi, razmjerno ribolovnim aktivnostima, koje proizlaze iz korištenja ukupnog financijskog doprinosa iz Sporazuma (tj. financijske naknade za pristup, iznosa za sektorsku potporu i pristojbi koje plaćaju vlasnici plovila). Ta jamstva obuhvaćaju posebno praćenje dodjele tih sredstava i njihova korištenja, za koje je nadležan prvenstveno Zajednički odbor osnovan Sporazumom i u kojem su zastupljene obje stranke. Nadalje, postoje i odredbe kojima se predviđa da Maroko redovito podnosi izvješća o aktivnostima provedenima na temelju tog Sporazuma.

                  Konačno, ovom Prijedlogu priložen je i radni dokument službi Komisije pod naslovom „Izvješće o evaluaciji koristi Sporazuma o partnerstvu u održivom ribarstvu između Europske unije i Kraljevine Maroka i Protokola o njegovoj provedbi za stanovništvo Zapadne Sahare te o savjetovanju tog stanovništva”. To izvješće obuhvaća evaluaciju mogućih posljedica Sporazuma i njegova Protokola na održivi razvoj, posebno u pogledu učinaka na dotično stanovništvo i iskorištavanja prirodnih resursa dotičnih područja te sažetak postupka savjetovanja s tim stanovništvom, u skladu s pregovaračkim smjernicama u kojima je uključivanje tog stanovništva određeno kao odlučujući element u postupku obnove Sporazuma o ribarstvu. Protokolom se predviđaju ribolovne mogućnosti za 128 plovila u 6 kategorija:

                  —
                        2 kategorije artizanalnog ribolova na sjeveru: pelagični ribolov mrežama potegačama (kategorija 1., 22 plovila) i pridnenim parangalima (kategorija 2., 35 plovila),

                  —
                        artizanalni ribolov na jugu povrazom i štapom (kategorija 3., 10 plovila),

                  —
                        pridneni ribolov pridnenim povlačnim mrežama i pridnenim parangalima (kategorija 4., 16 plovila),

                  —
                        artizanalni ribolov tune štapovima (kategorija 5., 27 plovila),

                  —
                        pelagični gospodarski ribolov pelagičnom ili polupelagičnom koćom i okružujućom mrežom plivaricom (kategorija 6., 18 plovila). U toj kategoriji dopušteni ulovi plovila Unije ograničeni su na iznos koji se razlikuje ovisno o godini primjene Protokola.

               Potrebno je raspodijeliti te ribolovne mogućnosti među državama članicama.

               . •Dosljednost s postojećim odredbama politike u određenom području

                  Glavni cilj Sporazuma o ribarstvu i njegova novog Protokola jest u okviru partnerstva uspostaviti održivo ribarstvo i zajamčiti ribolovne mogućnosti plovilima Unije u ribolovnoj zoni utvrđenoj Protokolom. Te ribolovne mogućnosti temelje se na najboljim raspoloživim znanstvenim savjetima i, kada je riječ o ribolovu vrlo migratornih vrsta, poštuju preporuke Međunarodne komisije za očuvanje atlantskih tuna (ICCAT). U novom Protokolu uzeti su u obzir rezultati evaluacije prethodnog protokola (2014.–2018.) i procjene za budućnost u okviru koje je analizirana potreba za sklapanjem novog Protokola. Obje evaluacije proveli su vanjski stručnjaci. Protokolom će se Europskoj uniji i Kraljevini Maroku omogućiti da ojačaju svoje partnerstvo u području promicanja odgovornog iskorištavanja ribolovnih resursa u ribolovnoj zoni te podržati nastojanja Kraljevine Maroka usmjerena na razvoj njezina plavoga gospodarstva. Ti elementi u skladu su s ciljevima i obvezama iz zajedničke ribarstvene politike
                     6
                  .

               •Dosljednost u odnosu na druge politike Unije

                  Pregovori o Sporazumu o ribarstvu vode se u okviru vanjskog djelovanja Unije, posebno uzimajući u obzir ciljeve Unije u pogledu poštovanja demokratskih načela i ljudskih prava. U skladu su sa stajalištem Unije da podrži napore glavnog tajnika UN-a i njegova osobnog izaslanika usmjerene na pružanje pomoći strankama u sporu u postizanju političkog rješenja koje će biti prihvatljivo, trajno i obostrano prihvatljivo te koje će osigurati samoodređenje naroda Zapadne Sahare u kontekstu aranžmana usklađenih sa svrhama i načelima iz Povelje Ujedinjenih naroda, kako su navedeni u rezolucijama Vijeća sigurnosti Ujedinjenih naroda, a posebno u rezolucijama 2152 (2014.), 2218 (2015.), 2385 (2016.), 2351 (2017.) i 2414 (2018.). Sklapanjem Sporazuma o ribarstvu ne prejudicira se ishod političkog procesa u pogledu konačnog statusa Zapadne Sahare.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Odabrana pravna osnova jest Ugovor o funkcioniranju Europske unije, a posebno njegov članak 43. stavak 3., kojim je utvrđeno da Vijeće, na prijedlog Komisije, donosi odluku o raspodjeli ribolovnih mogućnosti.

               •Supsidijarnost (za neisključivu nadležnost)

                  Područje djelovanja u isključivoj je nadležnosti.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

                  Komisija je 2017. provela ex post evaluaciju protokola za razdoblje 2014.–2018. uz Sporazum o partnerstvu u ribarstvu između Europske zajednice i Kraljevine Maroka te ex ante evaluaciju eventualne obnove protokola. Zaključci evaluacije izneseni su u zasebnom radnom dokumentu
                     7
                  .

                  U evaluaciji je zaključeno da je Unijin sektor ribarstva iznimno zainteresiran za ribolov u ribolovnoj zoni obuhvaćenoj Protokolom te da bi se obnovom Protokola pomoglo jačanju praćenja, kontrole i nadzora te doprinijelo boljem upravljanju ribarstvom u regiji.

               •Savjetovanja s dionicima

                  U okviru evaluacije provedeno je savjetovanje s državama članicama, predstavnicima industrije, međunarodnim organizacijama civilnog društva te tijelima nadležnima za ribarstvo i civilnim društvom Kraljevine Maroka. Komisija i Europska služba za vanjsko djelovanje (ESVD) provele su savjetovanja i u okviru Savjetodavnog vijeća za udaljeno ribarstvo i s dotičnim stanovništvom Zapadne Sahare kako bi se dotičnom stanovništvu omogućilo izražavanje stavova o proširenju partnerstva na vode uz Zapadnu Saharu i uživanje socioekonomskih koristi od Sporazuma o ribarstvu, razmjerno ribolovnim aktivnostima.  U izvješću se zaključuje da će socioekonomski učinci od Sporazuma o ribarstvu biti vrlo korisni za dotično stanovništvo i da će taj sporazum imati pozitivan utjecaj na održivi razvoj prirodnih resursa. I socioekonomski i politički dionici koji su sudjelovali u savjetovanju jasno su izrazili svoje stavove u prilog sklapanju Sporazuma o ribarstvu, iako su Front Polisario i drugi dionici iz principa odbili sudjelovati u savjetovanju. Stoga se može zaključiti da je Komisija, u suradnji s ESVD-om, u trenutačnom kontekstu poduzela sve razumne i izvedive mjere kako bi na odgovarajući način uključila dotično stanovništvo.

               •Prikupljanje i primjena stručnih znanja

                  U skladu s člankom 31. stavkom 10. Uredbe o zajedničkoj ribarstvenoj politici Komisija je ex ante i ex post evaluaciju povjerila neovisnom konzultantu.

               4.UTJECAJ NA PRORAČUN

                  Nacrt Uredbe nema utjecaj na proračun EU-a

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  Ovaj se postupak pokreće istodobno s postupcima povezanima s Odlukom Vijeća o potpisivanju, u ime Europske unije, Sporazuma o partnerstvu u održivom ribarstvu između Europske unije i Kraljevine Maroka i s Odlukom Vijeća o njegovu sklapanju. Ova Uredba treba se početi primjenjivati čim ribolovne aktivnosti u okviru Sporazuma budu moguće, to jest na datum početka primjene Protokola o provedbi Sporazuma.

               2018/0350 (NLE)

               Prijedlog

               UREDBE VIJEĆA

               o raspodjeli ribolovnih mogućnosti u okviru Sporazuma o partnerstvu u održivom ribarstvu između Europske unije i Kraljevine Maroka i Protokola o njegovoj provedbi

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 3.,

               uzimajući u obzir prijedlog Europske komisije,

               budući da:

               (1)Komisija je, u ime Europske unije, pregovarala o novom Sporazumu o partnerstvu u održivom ribarstvu između Europske unije i Kraljevine Maroka (dalje u tekstu „Sporazum o ribarstvu”) te o novom Protokolu o provedbi Sporazuma o ribarstvu i razmjeni pisama koja je priložena uz taj Sporazum.

               (2)U skladu s odlukom Vijeća (EU) 2018/xxx
                  8
                novi Sporazum o ribarstvu, novi Protokol o njegovoj provedbi i razmjena pisama koja je priložena Sporazumu o ribarstvu potpisani su [unijeti datum potpisivanja] uz uvjet njihova sklapanja,

               (3)Protokolom o provedbi Sporazuma obuhvaćeno je razdoblje od četiri godine počevši od datuma njegove primjene utvrđenog u članku 16. Protokola.

               (4)Potrebno je raspodijeliti ribolovne mogućnosti među državama članicama za čitavo razdoblje primjene Protokola o provedbi Sporazuma o ribarstvu;

               (5)Ova bi se Uredba trebala primjenjivati od istog datuma kao i Protokol o provedbi Sporazuma o ribarstvu.

               DONIJELO JE OVU UREDBU:

               Članak 1.

               1.Ribolovne mogućnosti određene Protokolom o provedbi Sporazuma o održivom ribarstvu između Europske unije i Kraljevine Maroka raspodjeljuju se među državama članicama kako slijedi:

                        Kategorija ribolova:

                        Vrsta plovila:

                        Država članica

                        Povlastice ili kvota

                        Artizanalni pelagični ribolov na sjeveru

                        Plivaričari < 150 BT

                        Španjolska

                        22

                        Artizanalni ribolov na sjeveru

                        Plovila s pridnenim parangalima < 40 BT

                        Španjolska

                        25

                        Portugal

                        7

                        Plovila s pridnenim parangalima ≥ 40 BT < 150 BT

                        Portugal

                        3

                        Artizanalni ribolov na jugu

                        Povraz i štap < 150 BT po plovilu

                        Ukupno <= 800 BT

                        Španjolska

                        10

                        Pridneni ribolov

                        Plovila s pridnenim parangalima <= 150 BT

                        Španjolska

                        7

                        Portugal

                        4

                        Koćarice <= 750 BT

                        Ukupno <= 3 000 BT

                        Španjolska

                        5

                        Italija

                        0

                        Ribolov tune

                        Plovila za ribolov ribičkim štapovima

                        Španjolska

                        23

                        Francuska

                        4

                        Gospodarski pelagični ribolov

                        85 000 t za prvu godinu

                        90 000 t za drugu godinu

                        100 000 t za treću i četvrtu godinu

                        Raspodjela plovila s povlasticom za ribolov:

                        10 plovila >= 3 000 BT i < 7 765 BT

                        43 plovila >= 150 i < 3 000 BT

                        4 plovila < 150 BT

                        Prva godina: 85 000 t

                        Njemačka

                        6 871,2 t

                        Litva

                        21 986,3 t

                        Latvija

                        12 367,5 t

                        Nizozemska

                        26 102,4 t

                        Irska

                        3 099,3 t

                        Poljska

                        4 807,8 t

                        Ujedinjena Kraljevina

                        4 807,8 t

                        Španjolska

                        496,2 t

                        Portugal

                        1 652,2 t

                        Francuska

                        2 809,3 t

                        Druga godina: 90 000 t

                        Njemačka

                        7 275,4 t

                        Litva

                        23 279,6 t

                        Latvija

                        13 095,0 t

                        Nizozemska

                        27 637,9 t

                        Irska

                        3 281,6 t

                        Poljska

                        5 090,6 t

                        Ujedinjena Kraljevina

                        5 090,6 t

                        Španjolska

                        525,4 t

                        Portugal

                        1 749,4 t

                        Francuska

                        2 974,5 t

                        Treća i četvrta godina: 100 000 t

                        Njemačka

                        8 083,8 t

                        Litva

                        25 866,3 t

                        Latvija

                        14 550,0 t

                        Nizozemska

                        30 708,8 t

                        Irska

                        3 646,3 t

                        Poljska

                        5 656,3 t

                        Ujedinjena Kraljevina

                        5 656,3 t

                        Španjolska

                        583,8 t

                        Portugal

                        1 943,8 t

                        Francuska

                        3 305,0 t

               2.Uredba (EU) 2017/2403 primjenjuje se ne dovodeći u pitanje Sporazum i Protokol.

               Članak 2.

               Ova Uredba stupa na snagu sljedećeg dana od dana objave u Službenom listu Europske unije.

               Primjenjuje se od datuma početka primjene Protokola o provedbi Sporazuma o partnerstvu u održivom ribarstvu između Europske unije i Kraljevine Maroka.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 141, 29.5.2006., str. 1.; SL L 78, 17.3.2007., str. 31.

                     (2)

                        SL L 328, 7.12.2013., str. 2.; SL L 228, 31.7.2014., str. 1.

                     (3)

                        SL L 70, 18.3.2000., str. 2.

                     (4)

                        Smjernice donesene na 3 612. sastanku Vijeća za poljoprivredu i ribarstvo 16. travnja 2018.

                     (5)

                        Presuda Suda od 27. veljače 2018., Western Sahara Campaign UK, C-266/16, EU :C :2018 :118.

                     (6)

                        SL L 354, 28.12.2013., str. 22.

                     (7)

                  https://ec.europa.eu/fisheries/sites/fisheries/files/docs/publications/evaluation-report-morocco_fr.pdf
                   SWD(2018) 1 final:
                  https://eur-lex.europa.eu/legal-content/FR/TXT/?qid=1535624240760&uri=CELEX:52018SC0001

                     (8)

                        SL L xx, xx.xx.xxxx., str. xx.


               EUROPSKA KOMISIJA
            Bruxelles, 24.10.2018.
            COM(2018) 710 final
            2018/0365(NLE)
            Prijedlog
            UREDBE VIJEĆA
            o utvrđivanju ribolovnih mogućnosti za određene riblje stokove i skupine ribljih stokova u Crnome moru za 2019.

               OBRAZLOŽENJE

               1.KONTEKST PRIJEDLOGA

               ·Razlozi i ciljevi prijedloga

               Uredbom (EZ) br. 1380/2013 Europskog parlamenta i Vijeća o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ nastoji se osigurati da se živi vodeni resursi iskorištavaju u skladu s održivim gospodarskim, ekološkim i društvenim uvjetima. Važan instrument u tom pogledu jest godišnje utvrđivanje ribolovnih mogućnosti.

               Cilj je ovog Prijedloga utvrditi ribolovne mogućnosti za države članice za 2019. u pogledu gospodarski najvažnijih ribljih stokova u Crnome moru.

               Za stok papaline prijedlog se temelji na znanstvenom savjetu za autonomnu kvotu kako bi se zadržala trenutačna razina ribolovne smrtnosti.

               Za stok oblića prijedlogom se TAC i kvote utvrđeni u Preporuci GFCM-a (GFCM/41/2017/4) prenose u preporuku (GFCM/41/2017/4) o višegodišnjem planu upravljanja ribolovom oblića na geografskom potpodručju 29 (Crno more).

               ·Opći kontekst

               ·Kontekst Prijedloga naveden je u Komunikaciji Komisije Europskom parlamentu i Vijeću o trenutačnom stanju zajedničke ribarstvene politike i savjetovanju o ribolovnim mogućnostima za 2019. [COM(2018) 452 final od 11.06.2018.].

               ·Ribolovne mogućnosti trebalo bi utvrditi u skladu s člankom 16. stavkom 1. (s obzirom na načelo relativne stabilnosti) i člankom 16. stavkom 4. (s obzirom na ciljeve zajedničke ribarstvene politike i pravila utvrđena višegodišnjim planovima) Uredbe (EZ) br. 1380/2013 Europskog parlamenta i Vijeća o zajedničkoj ribarstvenoj politici.

               Crnomorski stokovi koje iskorištavaju Bugarska i Rumunjska dijele se s državama izvan EU-a: Turskom, Ukrajinom, Gruzijom i Ruskom Federacijom.

               Do 2017. ukupni dopušteni ulovi (TAC) nisu se utvrđivali na regionalnoj razini između država članica EU-a i država izvan EU-a. Svake godine od 2008. Europska unija utvrđuje autonomne kvote za stokove oblića i papaline kako bi osigurala primjenu propisa zajedničke ribarstvene politike (ZRP). Međutim, od 2018. za ribolov oblića primjenjuje se regionalni TAC za dvije godine, 2018. i 2019., s privremenom raspodjelom kvota, koji je prenesen u Uredbu EU-a o Crnome moru, u skladu s preporukom GFCM/41/2017/4, koja je donesena na 41. godišnjoj sjednici GFCM-a 2017.

               Ribarstvo koje iskorištava stokove papaline od velike je društveno-gospodarske važnosti za države uz obale Crnog mora. Prema službenim prijavljenim iskrcavanjima iz izvješća Znanstvenog, tehničkog i gospodarskog odbora za ribarstvo (STECF) za 2017. udio država članica EU-a u iskrcanim ulovima papaline u Crnome moru iznosio je 4,5 % službeno prijavljenih iskrcanih ulova u 2014., 3,12 % u 2015. i 2,93 % u 2016. Prema izvješću s godišnje sjednice GFCM-a za 2017. stok papaline u Crnome moru iskorištava se održivo. Međutim, kako bi se osigurala održivost stoka papaline u Crnome moru, potrebno je zadržati trenutačnu razinu ribolovne smrtnosti od 11 475 tona.

               Ribarstvo koje iskorištava stokove oblića od velike je društveno-gospodarske važnosti za države uz obale Crnog mora. U preporuci GFCM/41/2017/4 utvrđen je regionalni TAC za stok oblića na 644 tona za 2018. i 2019., uz privremenu raspodjelu kvota na sve države uz obale Crnog mora. U preporuci je sadržana klauzula o reviziji kojom se omogućuje preispitivanje TAC-a i kvota u 2018. ako se u znanstvenom savjetu ne potvrdi daljnje smanjenje ribolovne smrtnosti. Na 7. godišnjoj sjednici radne skupine GFCM-a za Crno more, održanoj od 11. do 13. srpnja 2018., potvrđen je daljnje smanjenje ribolovne smrtnosti stokova oblića. Kvota dodijeljena EU-u za 2018. i 2019. iznosi 114 tona. Ovom Uredbom trebalo bi obuhvatiti TAC i kvotu za oblića, upravljanje ribolovnim naporom i ograničavanje broja ribolovnih dana na 180 dana godišnje te trenutačno primjenjivo dvomjesečno razdoblje zabrane ribolova, s trajanjem od 15. travnja do 15. lipnja.

               U skladu s člankom 2. Uredbe Vijeća (EZ) br. 847/96
                  1
                predlaže se da se članci 3. i 4. ne primjenjuju na stokove obuhvaćene ovom Uredbom. Međutim, u skladu s člankom 15. stavkom 9. Uredbe (EU) br. 1380/2013 fleksibilnost iz godine u godinu koja je njime predviđena primjenjuje se na stokove obuhvaćene obvezom iskrcavanja.

               ·Postojeće odredbe u području prijedloga

               Ribolovne mogućnosti i njihova raspodjela među državama članicama uređuju se na godišnjoj razini. Najnoviji je takav zakonodavni akt Uredba Vijeća (EU) 2017/2360
                  2
                od 11. prosinca 2017. o utvrđivanju ribolovnih mogućnosti za određene riblje stokove u Crnome moru za 2018.

               Osim godišnjih ribolovnih mogućnosti trebalo bi navesti sljedeće mjere koje su relevantne za ribarstvo u Crnome moru i obuhvaćene ovim prijedlogom. Prijedlog Komisije za prenošenje nedavnih preporuka GFCM-a donesen je 22. ožujka 2018.
                  3
               , a u tijeku je i zajednički zakonodavni postupak Europskog parlamenta i Vijeća. Potrebno je napomenuti i da su sljedeći elementi neodvojivo povezani s godišnjim ribolovnim mogućnostima te se uzimaju u obzir u ovom prijedlogu:

               –Najmanje veličine za očuvanje i najmanje veličine oka mrežnog tega za ribolov oblića u Crnome moru utvrđene su Uredbom (EU) br. 227/2013 Vijeća i Europskog parlamenta od 13. ožujka 2013.
                  4
                o izmjeni Uredbe Vijeća (EZ) br. 850/98 o očuvanju ribolovnih resursa putem tehničkih mjera za zaštitu nedoraslih morskih organizama i Uredbe Vijeća (EZ) br. 1434/98 o uvjetima pod kojima se može iskrcavati haringa za industrijske svrhe koje ne obuhvaćaju neposrednu ljudsku potrošnju.

               –Preporuka GFCM/37/2013/2 o utvrđivanju minimalnih standarda za jednostruke mreže stajaćice za ribolov oblića i očuvanje kitova u Crnome moru, donesena na 37. sjednici Opće komisije za ribarstvo Sredozemlja (GFCM) (Split, svibanj 2013.).

               –Preporuka GFCM/39/2015/3 o utvrđivanju niza mjera za sprečavanje nezakonitog, neprijavljenog i nereguliranog ribolova oblića u Crnome moru, odvraćanje od njega i njegovo zaustavljanje, donesena na 39. sjednici Opće komisije za ribarstvo Sredozemlja (GFCM) (Milano, svibanj 2015.).

               –Preporuka GFCM/41/2017/4 o višegodišnjem planu upravljanja ribolovom oblića u Crnome moru, donesena na 41. sjednici Opće komisije za ribarstvo Sredozemlja (GFCM) (Budva, listopad 2017.).

               –Deklaracija iz Bukurešta
                  5
               , izglasana u kontekstu sastanka na visokoj razini o upravljanju ribarstvom u Crnome moru koji je u listopadu 2016. organizirala Opća komisija za ribarstvo Sredozemlja (GFCM). Na toj je konferenciji donesena Bukureštanska deklaracija, u kojoj je naglašena potreba za zajedničkim pristupom i suradnjom obalnih država radi poboljšanja održivosti ribarstva u Crnome moru.

               –Ministarska Deklaracija iz Sofije
                  6
                potpisana je 7. lipnja 2018. u kontekstu Konferencije na visokoj razini o ribarstvu i akvakulturi Crnog mora, čime se konkretiziraju obveze iz Deklaracije iz Bukurešta i uspostavlja poseban plan djelovanja za održivost ribarstva u Crnome moru za idućih 10 godina.

               –Srednjoročna strategija GFCM-a za razdoblje 2017.–2020. za održivost ribarstva na Sredozemlju i na Crnome moru
                  7
               , u kojoj je među ostalim donesen skup mjera za jačanje upravljanja ribarstvom u Crnome moru na multilateralnoj razini.

               –Bugarska i Rumunjska podržale su i aktivno sudjelovale u provedbi pilot-projekta GFCM-a za kontrolu i inspekciju ribolova oblića koji je pokrenut preporukom GFCM/41/2017/4. Pilot projekt GFCM-a razvila je Europska agencija za kontrolu ribarstva, a Bugarska i Rumunjska aktivno su surađivale s EFCA-om tako što su dopustile da se zajedničke aktivnosti odvijaju u njihovim isključivim gospodarskim pojasevima.

               –Bugarska i Rumunjska učinkovito ispunjavaju obveze koje su preuzele u prosincu 2017. u okviru Uredbe o ribolovnim mogućnostima iz 2018. radi poboljšanja upravljanja ribolovom oblića i kostelja u 2018. zahvaljujući provedbi mjera usmjerenih na poboljšanje kontrole, suzbijanje ribolova NNN i poboljšanje prikupljanja podataka. I Bugarska i Rumunjska provele su niz mjera kao što su smanjenje rizika od neprijavljenog ulova bilježenjem svih ulova oblića i kostelja (čak i za količine manje od 50 kg), povećanje broja inspekcija (na moru, na tržištu, na kopnu te zajedničke inspekcije), te podupiranje i daljnje poboljšanje znanstvenih savjeta o ribarstvu i bioloških podataka o crnomorskim stokovima.

               ·Dosljednost u odnosu na druge politike i ciljeve EU-a

               Predložene mjere u skladu su s ciljevima i pravilima zajedničke ribarstvene politike i dosljedne s Unijinom politikom održivog razvoja.

               2.REZULTATI SAVJETOVANJA SA ZAINTERESIRANIM STRANAMA I PROCJENE UČINAKA

               ·Prikupljanje i primjena stručnih znanja

               Savjetovanje je provedeno sa Znanstvenim, tehničkim i gospodarskim odborom za ribarstvo (STECF) i s radnom skupinom za Crno more Opće komisija za ribarstvo Sredozemlja (GFCM).

               Unija STECF-u upućuje zahtjev za znanstveni savjet o stanju važnih ribljih stokova. STECF svoj savjet iznosi na temelju specifikacija primljenih od Komisije. Nedavni precizan savjet u trenutku rasprave o ovom prijedlogu u Vijeću odnosit će se na crnomorske stokove za koje se predlažu kvote.

               Krajnji je cilj dovesti stokove na razine koje bi mogle proizvesti najviši održivi prinos (MSY) i na tim ih razinama održati. Taj je cilj izričito ugrađen u osnovnu uredbu o ZRP-u, u čijem se članku 2. stavku 2. navodi da će se taj cilj „postići do 2015., gdje je to moguće i […] do 2020. za sve stokove”. U tom se odražava obveza koju je Unija preuzela u vezi sa zaključcima Svjetskog sastanka na vrhu o održivom razvoju održanog 2002. u Johannesburgu i njegovim planom provedbe.

               ·Savjetovanja sa zainteresiranim stranama

               Savjetovanje sa zainteresiranim stranama provedeno je u okviru Komunikacije Komisije Europskom parlamentu i Vijeću o trenutačnom stanju zajedničke ribarstvene politike i savjetovanju o ribolovnim mogućnostima za 2019. [COM(2018) 452 final, 11.6.2018.]. Znanstvena osnova prijedloga jest stručno mišljenje STECF-a. Sva izvješća STECF-a dostupna su na web-mjestu Glavne uprave za pomorstvo i ribarstvo (GU MARE).

               ·Procjena učinka

               Na razini EU-a rizik od negativnog učinka na obnavljanje populacije stoka oblića smanjen je dodatnim mjerama bilježenja, nadzora i praćenja koje su uvele i provele Rumunjska i Bugarska u skladu sa svojim obvezama u kontekstu donošenja Uredbe o utvrđivanju ribolovnih mogućnosti za određene crnomorske riblje stokove za 2018.

               Na multilateralnoj razini rizik od negativnog učinka na obnavljanje populacije stoka smanjen je brojnim novim mjerama: 1. Ministarska izjava iz Sofije potpisana 7. lipnja, kojom se potvrđuje obveza da zemlje uz obale Crnog mora zajednički djeluju na temelju konkretnog akcijskog plana za održivost ribarstva u Crnome moru; 2. donošenje i provedba Regionalnog akcijskog plana GFCM-a za suzbijanje ribolova NNN, donesenog na 41. godišnjoj sjednici GFCM-a; 3. multilateralna provedba projekta GFCM-a BlackSea4Fish, temeljenog na regionalnoj suradnji u području znanstvenih podataka, istraživanja i procjena te 4. donošenje i provedba višegodišnjeg plana upravljanja ribolovom oblića u Crnome moru, donesenog na 41. godišnjoj sjednici GFCM-a. U tom je planu multilateralno utvrđen ukupni dopušteni ulov i njegova privremena raspodjela među zemljama uz obale Crnog mora za 2018. i 2019. Važan element višegodišnjeg plana upravljanja jest provedba zajedničkog pilot-projekta za kontrolu i inspekciju na moru. Na temelju klauzula o reviziji unesenih u plan TAC i kvote moći će se preispitati ako se u znanstvenom savjetu ne potvrdi daljnje smanjenje ribolovne smrtnosti. Osim toga u planu su predviđeni programi trajne raspodjele TAC-a i trajne inspekcije do 2020. Taj će plan doprinijeti učinkovitom suzbijanju ribolova NNN i pravilnom upravljanju stokovima oblića na regionalnoj razini.

               Prijedlog ne odražava samo kratkoročne probleme, već je i dio dugoročnijeg pristupa u okviru kojega bi ribolov trebalo postupno uskladiti s dugoročno održivim razinama.

               Pristup primijenjen u ovom prijedlogu mogao bi stoga srednjoročno dovesti do smanjenog ribolovnog napora, a dugoročno i do stabilnih ili povećanih kvota. Očekuje se da će dugoročne posljedice tog pristupa biti smanjen utjecaj na okoliš kao posljedica prilagodbe ribolovnog napora i ribolovnih mogućnosti. Održivost ribolovnih aktivnosti dugoročno će se povećati.

               3.PRAVNI ELEMENTI PRIJEDLOGA

               ·Sažetak predloženih mjera

               Prijedlogom se utvrđuju ograničenja ulova primjenjiva na ribarstvo Unije u Crnome moru radi osiguranja biološki, gospodarski i društveno održivih razina ribarstva, što je i cilj zajedničke ribarstvene politike.

               ·Pravna osnova

               Pravna osnova ovog prijedloga jest članak 43. stavak 3. Ugovora o funkcioniranju Europske unije.

               Obveze Unije povezane s održivim iskorištavanjem živih morskih resursa proizlaze iz obveza utvrđenih u članku 2. osnovne uredbe o ZRP-u.

               ·Načelo supsidijarnosti

               Prijedlog je u isključivoj nadležnosti Unije kako je navedeno u članku 3. stavku 1. točki (d) Ugovora o funkcioniranju Europske unije. Načelo supsidijarnosti stoga se ne primjenjuje.

               ·Načelo proporcionalnosti

               Prijedlog je u skladu s načelom proporcionalnosti iz sljedećeg razloga.

               Zajednička ribarstvena politika jedna je od zajedničkih politika. U skladu s člankom 43. stavkom 3. UFEU-a Vijeće usvaja mjere o utvrđivanju i raspodjeli ribolovnih mogućnosti.

               Predloženom Uredbom Vijeća ribolovne mogućnosti raspodjeljuju se među državama članicama. Uzimajući u obzir članak 16. stavke 6. i 7. te članak 17. Uredbe 1380/2013 države članice slobodne su te mogućnosti raspodijeliti među plovilima koja plove pod njihovom zastavom na način koji smatraju primjerenim. Države članice stoga imaju širok manevarski prostor za odlučivanje o društvenim i gospodarskim modelima koje su odabrale za iskorištavanje ribolovnih mogućnosti koje su im dodijeljene.

               Prijedlog nema nove financijske posljedice za države članice. Ovu Uredbu Vijeće donosi svake godine, a javna i privatna sredstva potrebna za njezinu provedbu već su na raspolaganju.

               ·Odabir instrumenata

               Predloženi instrument: uredba.

               Riječ je o prijedlogu za upravljanje ribarstvom na temelju članka 43. stavka 3. UFEU-a i u skladu s člankom 16. Uredbe (EU) br. 1380/2013.

               4.UTJECAJ NA PRORAČUN

               Prijedlog nema nikakav utjecaj na proračun Unije.

               2018/0365 (NLE)

               Prijedlog

               UREDBE VIJEĆA

               o utvrđivanju ribolovnih mogućnosti za određene riblje stokove i skupine ribljih stokova u Crnome moru za 2019.

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 3.,

               uzimajući u obzir prijedlog Europske komisije,

               budući da:

               1.Člankom 43. stavkom 3. Ugovora previđeno je da Vijeće, na prijedlog Komisije, usvaja mjere o utvrđivanju i raspodjeli ribolovnih mogućnosti.

               2.Uredbom (EU) br. 1380/2013 Europskog parlamenta i Vijeća
                  8
                zahtijeva se donošenje mjera očuvanja uzimajući u obzir raspoložive znanstvene, tehničke i gospodarske savjete, uključujući, ako je to relevantno, izvješća koja je sastavio Znanstveni, tehnički i gospodarski odbor za ribarstvo (STECF).

               3.Vijeće usvaja mjere o utvrđivanju i raspodjeli ribolovnih mogućnosti za svaku vrstu ribolova ili skupinu vrsta ribolova u Crnome moru, prema potrebi uključujući određene s tim funkcionalno povezane uvjete. Člankom 16. stavkom 4. Uredbe (EU) br. 1380/2013 propisano je da se ribolovne mogućnosti utvrđuju u skladu s ciljevima zajedničke ribarstvene politike (ZRP) utvrđenima u članku 2. stavku 2. te uredbe. Člankom 16. stavkom 1. Uredbe (EU) br. 1380/2013 propisano je da se dodjelom ribolovnih mogućnosti državama članicama osigurava relativna stabilnost ribolovnih aktivnosti svake države članice za svaki riblji stok ili vrstu ribolova.

               4.Na svojoj 41. godišnjoj sjednici, održanoj 2017., Opća komisija za ribarstvo Sredozemlja donijela je Preporuku GFCM/40/2017/4 o višegodišnjem planu upravljanja ribolovom oblića na geografskom potpodručju 29 (Crno more). U preporuci je utvrđen ukupni dopušteni ulov (TAC) oblića za dvije godine (2018.–2019.) s privremenom raspodjelom kvota. Tu bi mjeru trebalo provesti u pravu Unije.

               5.Ribolovne mogućnosti trebalo bi utvrditi na temelju raspoloživih znanstvenih savjeta, uzimajući u obzir biološke i društveno-gospodarske aspekte uz istodobno osiguravanje pravednog postupanja među različitim sektorima ribarstva, kao i s obzirom na mišljenja iznesena tijekom savjetovanja s dionicima.

               6. U skladu sa znanstvenim savjetom STECF-a, kako bi se osigurala održivost stoka papaline u Crnome moru, potrebno je zadržati trenutačnu razinu ribolovne smrtnosti.

                7.Korištenje ribolovnih mogućnosti utvrđenih u ovoj Uredbi podliježe Uredbi Vijeća (EZ) br. 1224/2009
                  9
               , a posebno njezinim člancima 33. i 34., koji se odnose na evidentiranje ulova i dostavu podataka o iscrpljenju ribolovnih mogućnosti. Stoga je potrebno utvrditi oznake koje bi države članice trebale upotrebljavati pri slanju Komisiji podataka koji se odnose na iskrcane ulove stokova koji podliježu ovoj Uredbi.

               8.U skladu s člankom 2. Uredbe Vijeća (EZ) br. 847/96
                  10
                potrebno je utvrditi stokove obuhvaćene raznim mjerama iz tog članka.

               9.Za stok oblića trebalo bi poduzeti daljnje mjere očuvanja. Zadržavanjem trenutačno primjenjivog dvomjesečnog razdoblja zabrane ribolova, s trajanjem od 15. travnja do 15. lipnja, osigurala bi se daljnja zaštita stoka oblića tijekom njegove sezone mriještenja. Upravljanje ribolovnim naporom i ograničavanje broja ribolovnih dana na 180 dana godišnje pozitivno bi djelovali na očuvanje stoka oblića.

                 10.Kako bi se izbjegao prekid ribolovnih aktivnosti i ribarima iz Unije osigurao izvor zarade, važno je omogućiti obavljanje dotičnih vrsta ribolova u Crnome moru od 1. siječnja 2019. Zbog hitnosti ova Uredba trebala bi stupiti na snagu odmah nakon objave.

               11.Ribolovne bi mogućnosti trebalo koristiti potpuno u skladu s primjenjivim pravom Unije,

               DONIJELO JE OVU UREDBU:

               POGLAVLJE I.
                  Predmet, područje primjene i definicije

               Članak 1.
               Predmet

               Ovom se Uredbom utvrđuju ribolovne mogućnosti dostupne ribarskim plovilima Unije koja plove pod zastavom Bugarske i Rumunjske za 2019. za sljedeće stokove:

               (a) stok papaline (Sprattus sprattus) u Crnome moru;

               (b) stok oblića (Psetta maxima) u Crnome moru.

               Članak 2.
               Područje primjene

               Ova se Uredba primjenjuje na ribarska plovila Unije koja plove pod zastavom Bugarske ili Rumunjske i djeluju u Crnome moru.

               Članak 3.
               Definicije

               Za potrebe ove Uredbe primjenjuju se sljedeće definicije:

               (a)„GFCM” znači Opća komisija za ribarstvo Sredozemlja;

               (b)„Crno more” znači geografsko potpodručje 29 kako je definirano u Prilogu I. Uredbi (EU) br. 1343/2011 Europskog parlamenta i Vijeća
                  11
               ;

               (c)„ribarsko plovilo” znači svako plovilo opremljeno za gospodarsko iskorištavanje morskih bioloških resursa;

               (d)„ribarsko plovilo Unije” znači ribarsko plovilo koje plovi pod zastavom neke države članice i registrirano je u Uniji;

               (e)„stok” znači morski biološki resurs koji se nalazi na određenom području upravljanja;

               (f)„ukupni dopušteni ulov” (TAC) znači količina svakog stoka koju se smije uloviti tijekom razdoblja od jedne godine;

               (g)  „autonomna kvota Unije” znači ograničenje ulova autonomno raspodijeljeno ribarskim plovilima Unije ako ne postoji dogovoreni TAC;

               (h)„analitička kvota” znači autonomna kvota Unije za koju je dostupna analitička procjena;

               (i) „analitička procjena” znači kvantitativna evaluacija kretanja za određeni stok, na temelju podataka o biologiji i iskorištavanju stoka, za koju je znanstvena analiza pokazala da je dovoljno kvalitetna da može poslužiti kao znanstveni savjet za buduće odlučivanje o ulovima.

               POGLAVLJE II.
                  Ribolovne mogućnosti

               Članak 4.
               Raspodjela ribolovnih mogućnosti

               1. Autonomna kvota Unije za papalinu, raspodjela te kvote među državama članicama i, prema potrebi, s time funkcionalno povezani uvjeti navedeni su u Prilogu.

               2. TAC za oblića, koji je primjenjiv u vodama Unije za ribarska plovila Unije, i raspodjela tog TAC-a među državama članicama te, prema potrebi, s time funkcionalno povezani uvjeti navedeni su u Prilogu.

               Članak 5.
               Posebne odredbe o raspodjeli

               Raspodjelom ribolovnih mogućnosti među državama članicama kako je utvrđeno u ovoj Uredbi ne dovode u pitanje:

               (a)razmjene na temelju članka 16. stavka 8. Uredbe (EU) br. 1380/2013;

               (b)smanjenja i preraspodjele u skladu s člankom 37. Uredbe (EZ) br. 1224/2009;

               (c)smanjenja u skladu s člancima 105. i 107. Uredbe (EU) br. 1224/2009.

               Članak 6.

               Upravljanje ribolovnim naporom za oblića

               Ribarska plovila Unije koja imaju odobrenje za ribolov oblića u Crnome moru ne smiju, neovisno o duljini plovila preko svega, obavljati ribolov više od 180 ribolovnih dana godišnje.

               POGLAVLJE III.
                  Završne odredbe

               Članak 7.
               Prijenos podataka

               Kada države članice u skladu s člancima 33. i 34. Uredbe (EZ) br. 1224/2009 Komisiji šalju podatke o iskrcanim količinama ulovljenih stokova, one upotrebljavaju oznake stokova navedene u Prilogu ovoj Uredbi.

               Članak 8.
               Stupanje na snagu

               Ova Uredba stupa na snagu sljedećeg dana od dana objave u Službenom listu Europske unije.

               Primjenjuje se od 1. siječnja 2019.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                     Za Vijeće

                     Predsjednik

                     (1)

                        Uredba Vijeća (EZ) br. 847/96 od 6. svibnja 1996. o uvođenju dodatnih uvjeta za upravljanje godišnjim ukupnim dopuštenim ulovom (TAC) i kvotama (SL L 115, 9.5.1996., str. 3.).

                     (2)

                        SL L 337 19.12.2017, str. 1.

                     (3)

                        COM(2018)143 final od 22. ožujka 2018.

                     (4)

                        SL L 78, 20.3.2013., str. 1.

                     (5)

                        Dostupno na http://www.fao.org/gfcm/meetings/blackseaconference2016/en/.

                     (6)

                        Dostupno na https://ec.europa.eu/fisheries/black-sea-countries-pledge-promote-sustainable-fisheries-and-aquaculture_en.

                     (7)

                        Dostupno na: http://www.fao.org/gfcm/reports/statutory-meetings/detail/en/c/454522/

                     (8)

                        Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

                     (9)

                        Uredba Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).

                     (10)

                        Uredba Vijeća (EZ) br. 847/96 od 6. svibnja 1996. o uvođenju dodatnih uvjeta za upravljanje godišnjim ukupnim dopuštenim ulovom (TAC) i kvotama (SL L 115, 9.5.1996., str. 3.).

                     (11)

                        Uredba (EU) br. 1343/2011 Europskog parlamenta i Vijeća od 13. prosinca 2011. o određenim odredbama za ribolov na području Sporazuma o GFCM-u (Opća komisija za ribarstvo Sredozemlja) i o izmjeni Uredbe Vijeća (EZ) br. 1967/2006 o mjerama upravljanja za održivo iskorištavanje ribolovnih resursa u Sredozemnom moru (SL L 347, 30.12.2011., str. 44.).

    ---documentbreak---

               EUROPSKA KOMISIJA
            Bruxelles, 24.10.2018.
            COM(2018) 710 final
            PRILOG

            Prijedlogu uredbe Vijeća
            o utvrđivanju ribolovnih mogućnosti za određene riblje stokove i skupine ribljih stokova u Crnome moru za 2019.

               PRILOG

               U tablicama u ovom Prilogu utvrđeni su TAC-ovi i kvote u tonama žive mase i, prema potrebi, s njima funkcionalno povezani uvjeti.

                        Vrsta:

                        papalina

                        Zona:

                        vode Unije u Crnome moru

                        Sprattus sprattus

                        (SPR/F3742C)

                        Bugarska

                        8 032,50

                        Analitička kvota

                        Ne primjenjuje se članak 3. Uredbe (EZ) br. 847/96.

                        Ne primjenjuje se članak 4. Uredbe (EZ) br. 847/96.

                        Rumunjska

                        3 442,50

                        Unija

                        11 475

                        Unija 0

                        Nije relevantno/Nije dogovoreno

                        Vrsta:

                        oblić

                        Zona:

                        vode Unije u Crnome moru

                        Psetta maxima

                        (TUR/F3742C)

                        Bugarska

                        57

                        Analitički TAC

                        Ne primjenjuje se članak 3. Uredbe (EZ) br. 847/96.

                        Ne primjenjuje se članak 4. Uredbe (EZ) br. 847/96.

                        Rumunjska

                        57

                        Unija

                        114

                        (*)

                        Unija 0

                                     644

                        _________

                         (*)
                              Od 15. travnja do 15. lipnja 2019. nisu dopuštene nikakve ribolovne aktivnosti, uključujući prekrcaj, prihvat na plovilo, iskrcavanje i prvu prodaju.